Ehdotus NEUVOSTON PÄÄTÖS Euroopan yhteisöjen ja Liettuan välisellä Eurooppa-sopimuksella perustetussa assosiaationeuvostossa päätettävästä neuvoa-antavan sekakomitean perustamista koskevasta yhteisön kannasta

(komission esittämä)

PERUSTELUT

1. Helmikuun 1 päivänä 1998 voimaan tulleen Euroopan yhteisöjen ja niiden jäsenvaltioiden sekä Liettuan tasavallan välisestä assosiaatiosta tehdyn Eurooppa-sopimuksen 116 artiklassa määrätään, että assosiaationeuvosto voi päättää perustaa muita erityisiä komiteoita tai elimiä avustamaan sitä sen tehtävissä.

2. Vaikka edellä mainitussa Eurooppa-sopimuksessa ei erityisesti määrätä neuvottelumekanismin perustamisesta molempien sopimuspuolten yhteiskunta- ja talouselämän eturyhmien vuoropuhelua varten, komissio ehdottaa, että assosiaationeuvosto perustaa molempien sopimuspuolten työmarkkinoiden ja talouselämän eturyhmiä edustavan neuvoa-antavan sekakomitean sen suuren kiinnostuksen tukemiseksi, jota kummankin sopimuspuolen työmarkkinaosapuolet ovat osoittaneet ja joita yhteisön puolesta edustaa talous- ja sosiaalikomitea sekä Liettuan puolesta kuusi yhteiskunta- ja talouselämän eturyhmien edustajaa.

3. Ehdotetun neuvoa-antavan sekakomitean on tarkoitus muodostaa foorumi kummankin puolen työmarkkinaosapuolten vuoropuhelulle ja yhteistyölle. Se olisi hyödyllistä Liettuan työmarkkinaosapuolille, jotka tutustuvat kuulemismenettelyyn talous- ja sosiaalikomiteassa sekä työmarkkinaosapuolten väliseen vuoropuheluun yleensä Euroopan unionissa. Se olisi hyödyllistä myös Euroopan unionin työmarkkinaosapuolille, jotka tutustuvat Liettuassa toteutettavien talous- ja yhteiskuntarakenteiden uudistusten sosiaaliseen ulottuvuuteen. Assosiaationeuvosto voi myös kuulla ehdotettua neuvoa-antavaa sekakomiteaa, ennen kuin se päättää yhteiskunta- ja talouselämää ilmeisesti kiinnostavista asioista. Komiteoiden kuuleminen on kuitenkin täysin assosiaationeuvoston harkinnassa.

4. Ehdotetun neuvoa-antavan sekakomitean perustamisella ei ole rahoitusvaikutuksia yhteisön talousarvioon, koska Liettuan osallistujat vastaavat omista kuluistaan ja yhteisön kulut katetaan talous- ja sosiaalikomitean talousarviosta.

5. Ohessa on edellä mainitun Eurooppa-sopimuksen tekemisestä 19. joulukuuta 1997 tehdyn neuvoston ja komission päätöksen 2 artiklan 1 kohdan mukainen ehdotus neuvoston päätökseksi assosiaationeuvostossa vahvistettavasta yhteisön kannasta. Neuvostoa kehotetaan hyväksymään tämä teksti parlamentin kuulemisen jälkeen.

2002/0042 (ACC)

Ehdotus NEUVOSTON PÄÄTÖS Euroopan yhteisöjen ja Liettuan välisellä Eurooppa-sopimuksella perustetussa assosiaationeuvostossa päätettävästä neuvoa-antavan sekakomitean perustamista koskevasta yhteisön kannasta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen, Euroopan hiili- ja teräsyhteisön perustamissopimuksen ja Euroopan atomienergiayhteisön (Euratom) perustamissopimuksen,

ottaa huomioon Euroopan yhteisön perustamissopimuksen 300 artiklan 2 kohdan toisen ja kolmannen alakohdan,

ottaa huomioon Eurooppa-sopimuksen tekemisestä Euroopan yhteisöjen ja niiden jäsenvaltioiden sekä Liettuan tasavallan välisestä assosiaatiosta 19 päivänä joulukuuta 1997 tehdyn neuvoston ja komission päätöksen 2 artiklan 1 kohdan,

ottaa huomioon komission ehdotuksen [1],

[1] EYVL C [...], [...], s. [...].

sekä katsoo seuraavaa:

(1) Edellä mainitun Eurooppa-sopimuksen 116 artiklassa määrätään, että assosiaationeuvosto voi päättää erityisten komiteoiden tai elinten perustamisesta avustamaan sitä sen tehtävissä.

(2) Euroopan yhteisön ja Liettuan yhteiskunta- ja talouselämän eturyhmien vuoropuhelulla ja yhteistyöllä voidaan merkittävästi edistää Eurooppa-sopimuksen täysimääräistä täytäntöönpanoa.

(3) On aiheellista, että tällaista yhteistyötä olisi Euroopan yhteisöjen talous- ja sosiaalikomitean jäsenten ja Liettuan yhteiskunta- ja talouselämän eturyhmien edustajien välillä,

ON PÄÄTTÄNYT SEURAAVAA:

Euroopan yhteisöjen ja niiden jäsenvaltioiden sekä Liettuan tasavallan välisestä assosiaatiosta tehdyn Eurooppa-sopimuksen 111 artiklalla perustetussa assosiaationeuvostossa vahvistettavan neuvoa-antavan sekakomitean perustamista koskevan yhteisön kannan on perustuttava kyseisen assosiaationeuvoston päätösluonnokseen, joka on tämän päätöksen liitteenä.

Tehty Brysselissä

Neuvoston puolesta

Puheenjohtaja

LIITE

Euroopan yhteisöjen ja niiden jäsenvaltioiden sekä Liettuan tasavallan assosiaationeuvoston

......... 2001 tekemä

PÄÄTÖSLUONNOS N:o..../2001

assosiaationeuvoston työjärjestyksen vahvistamisesta tehdyn päätöksen N:o 1/98 (2001/.../EY) muuttamisesta perustamalla neuvoa-antava sekakomitea

ASSOSIAATIONEUVOSTO, joka

ottaa huomioon Euroopan yhteisöjen ja niiden jäsenvaltioiden sekä Liettuan tasavallan välisestä assosiaatiosta tehdyn Eurooppa-sopimuksen [2] ja erityisesti sen 116 artiklan,

[2] EYVL L 51, 20.2.1998, s. 3.

sekä katsoo seuraavaa:

(1) Euroopan unionin ja Liettuan tasavallan yhteiskunta- ja talouselämän eturyhmien vuoropuhelulla ja yhteistyöllä voidaan merkittävästi edistää EU:n ja Liettuan suhteiden kehittymistä.

(2) On aiheellista, että tällainen Euroopan yhteisöjen talous- ja sosiaalikomitean jäsenten ja Liettuan yhteiskunta- ja talouselämän eturyhmien edustajien välinen yhteistyö järjestetään perustamalla neuvoa-antava sekakomitea.

(3) Tämä tarkoittaa sitä, että päätöksellä N:o 1/98 hyväksyttyä assosiaationeuvoston työjärjestystä on muutettava sen mukaisesti,

ON TEHNYT SEURAAVAN PÄÄTÖKSEN:

1 artikla

Lisätään assosiaationeuvoston työjärjestykseen seuraavat artiklat:

"15 artikla

Neuvoa-antava sekakomitea

Perustetaan neuvoa-antava sekakomitea, jonka tehtävänä on edistää vuoropuhelua ja yhteistyötä Euroopan yhteisön ja Liettuan yhteiskunta- ja talouselämän eturyhmien välillä. Tällainen vuoropuhelu ja yhteistyö käsittää Euroopan yhteisön ja Liettuan suhteiden kaikki taloudelliset ja sosiaaliset näkökohdat sellaisina kuin ne ilmenevät Eurooppa-sopimuksen täytäntöönpanon yhteydessä. Neuvoa-antava sekakomitea ilmaisee kantansa näiden alojen kysymyksistä."

16 artikla

Neuvoa-antava sekakomitea muodostuu kuudesta Euroopan yhteisöjen talous- ja sosiaalikomitean edustajasta sekä kuudesta Liettuan yhteiskunta- ja talouselämän eturyhmien edustajasta.

Neuvoa-antava sekakomitea toimii assosiaationeuvoston päättämän kuulemisen perusteella tai omasta aloitteestaan.

Jäsenet valitaan sen varmistamiseksi, että neuvoa-antavassa sekakomiteassa tulevat huomioon otetuiksi mahdollisimman tarkasti Euroopan yhteisön ja Liettuan eri yhteiskunta- ja talouselämän eturyhmät.

Neuvoa-antavan sekakomitean puheenjohtajina toimivat yhdessä Euroopan yhteisöjen talous- ja sosiaalikomitean jäsen sekä Liettuan jäsen.

Neuvoa-antava sekakomitea hyväksyy oman työjärjestyksensä.

17 artikla

Euroopan yhteisöjen talous- ja sosiaalikomitea sekä Liettuan yhteiskunta- ja talouselämän eturyhmät vastaavat kumpikin omista henkilöstö-, matka- ja oleskelukuluistaan sekä posti- ja televiestintäkuluistaan, jotka aiheutuvat niiden osallistumisesta komitean ja sen työryhmien kokouksiin.

Talous- ja sosiaalikomitea vastaa kokousten tulkkauskuluista sekä asiakirjojen käännös- ja jäljentämiskuluista, lukuun ottamatta kuluja, jotka koskevat tulkkausta tai kääntämistä liettuan kielelle tai kielestä ja joista vastaavat Liettuan yhteiskunta- ja talouselämän eturyhmät.

Muista kokousten järjestämiseen liittyvistä kuluista vastaa kokousten isäntänä toimiva sopimuspuoli.".

2 artikla

Tämä päätös tulee voimaan sitä päivää seuraavan toisen kuukauden ensimmäisenä päivänä, jona se on tehty.

Tehty Brysselissä päivänä kuuta.

Assosiaationeuvoston puolesta

Puheenjohtaja